Meisie sterf in kwadfietsongeluk: ‘ŉ Engeltjie is gevat’Karlien Janse van Rensburg. Foto: Facebook. Renier Janse van Rensburg, die pa van die 15-jarige Karlien Janse van Rensburg wat Saterdag in Nelspruit in Mpumalanga in ŉ kwadfiets-ongeluk dood is, het Dinsdag gesê die traumatiese gebeure het reg voor sy oë afgespeel. Maroela Media het vroeër berig die ongeluk het net voor 10:00 buite Nelspruit gebeur. Chris Botha, woordvoerder van Netcare 911, het gesê die kwadfiets het ŉ groot klip getref waarna Karlien van die fiets afgeslinger is. Botha het aanvanklik gesê Karlien was 16 jaar oud, maar Janse van Rensburg het Dinsdag bevestig sy was 15 jaar oud. Volgens Janse van Rensburg het die gesin al maande lank beplan om ŉ uitstappie in die buitelug te doen, maar het daar elke keer iets voorgeval. “My sussie bly in die dorp en wou bitter graag die natuur ŉ bietjie saam met ons kom beleef. Hierdie langnaweek was toe die perfekte geleentheid,” het hy gesê. Janse van Rensburg het gesê hy het Karlien ook Vrydagoggend geneem om te gaan jag. ŉ Heerlike gesinsnaweek wat met ŉ vrolike braai sou eindig, het egter ŉ tragiese nadraai gehad. Janse van Rensburg verduidelik sy suster en Karlien het saam op ŉ groot kwadfiets gery. “Dit is ŉ veilige fiets en Karlien het ook ŉ valhelm aangehad. My vrou se broer het agter hulle gery op my vrou se kwadfiets en ek en my vrou het agterna gery met die bakkie,” het hy gesê. “Ek kan nie eers vir jou sê ons het ge-cruise nie, so stadig het hulle gery. Daar was nie eens stof nie. Ek het nog vir my vrou gesê gelukkig bestuur my sussie omdat hulle so stadig gery het.” Volgens Janse van Rensburg het die kwadfiets se bestuursarm skielik ingegee en die kwadfiets het skerp na links gedraai. “Die kwadfiets het die enigste klip in die omgewing getref en byna net op sy sy gaan lê. Karlien het met haar kop op die klip geland,” het hy gesê. Janse van Rensburg en sy vrou, Karen, het uit die bakkie gespring en nader gehardloop. “My kind het in my arms doodgebloei,” het hy hartseer gesê. Paramedici is ontbied maar Karlien is op die toneel dood verklaar. Janse van Rensburg se suster het kneusplekke opgedoen en haar sleutelbeen beseer en word steeds in die hospitaal behandel. “Ons vermoed sy het harsingskudding ook, maar sy is bewus van die ongeluk. Sy is gebreek. Sy het nie haar eie kinders nie, so Karlien was vir haar ook maar soos ŉ kind. Sy verkwalik haarself.” Janse van Rensburg sê Karlien was ŉ baie veelsydige kind wat aan verskeie aktiwiteite, van branderplankry tot jag deelgeneem het. “Sy was ŉ grapjas en het ook diep spore by haar skool, Flamboyant, getrap. Sy was ŉ moederhen wat haar altyd oor alles en almal ontferm het. Haar pa se kakiebossie is weg. ŉ Engeltjie is gevat.” Karlien was die Janse van Rensburg-egpaar se enigste kind. Sy is Dinsdagoggend veras en die familie sal Vrydagmiddag om 14:00 vir haar ŉ gedenkdiens hou. “Ons wil hê die kinders moet eers klaar eksamen skryf sodat haar maats ook kan kom,” het Janse van Rensburg gesê. Kapt. Dawie Pretorius, woordvoerder van die polisie, het gesê ŉ saak van strafbare manslag word ondersoek.